<classify> WANANCHI wa Kijiji cha Tambuu, kata ya Lundi, tarafa ya Matombo , halmashauri ya wilaya ya Morogoro wameiomba Serikali iwasaidie kujenga zahanati, kupatiwa maji safi na salama na mnara wa mawasiliano ya simu ili waondokane na adha wanayoipata ikiwemo ya kutembea wastani wa kilometa 10 kufuata huduma za afya kwenye vijiji vingine.Wananchi hao walitoa ombi lao juzi kwa Naibu Waziri wa Nishati, Subira Mgalu, alipofanya ziara katika eneo la kitongoji cha Kisanzala kilichopo kwenye kijiji hicho kabla ya kuzindua uwekezaji wa umeme wa Rea awamu ya tatu kwa wananchi wa vijiji vya Tambuu na Muungano .Mkazi wa kijiji hicho, Sauda Daudi alimueleza Naibu Waziri huyo kuwa licha ya kuwepo kwa kero ya umeme, lakini changamoto yake kubwa ni ukosefu wa huduma ya afya zahanati , maji safi na salama pamoja na mawasiliano ya simu .Licha ya kero ya ukosefu wa umeme, mimi changamoto yangu ni kukosekana kwa huduma ya afya na maji, sisi wanawake tunatembea umbali mrefu kwenda kujifungua zanahati ya kijiji cha Lundi ama kijiji cha Mtombozi ambavyo viko mbali...kijiji hiki pia hakina mnara wa simu, unapata tatizo la kujifungua ukitaka kupiga simu kuita gari la wagonjwa hakuna mawasiliano, ni eneo dogo la kijiji unaweza kupata mawasiliano kwa shida, alisema Sauda.Alisema mara nyingine wanawake wajawazito wanakaribia kujifungua, wakipata matatizo ghafala hulazimika kukodi usafiri wa pikipiki kuwafikisha zahanati na hospitali zilizoko mbali kitendo ambacho si salama kwa mama wala mtoto wake.Mwenyekiti wa Serikali ya Kijiji cha Tambuu, Hamza Mfaume licha ya kumpongeza Rais John Magufuli kwa kuwapatia umeme alisema kijiji hicho kina zaidi ya wakazi 3,227 na hakina zahanati, maji na huduma za simu ingawa juhudi za ujenzi wa zahanati zinaendelea kufanyika.Akijibu hoja za wananchi wa kijiji hicho, Magalu alisema licha ya kuwapatia umeme wa Rea kuna changamoto nyingine zilizotolewa na kuwa amezipokea atazifikisha kwenye wizara husika ili zifanyiwe kazi na wananchi wapate huduma hizo .Katika hatua nyingine, Naibu Waziri huyo Nishati aliwataka watendaji wa serikali za vijiji na kata kuyatambua makundi ya vijana na wanawake wajasiriamali ili wawezeshwe mikopo inayotokana na fedha za asilimia 10 za vijana, wanawake na wenye ulemavu.Mgalu alisema hayo baada ya kumtembelea mkazi wa kijiji cha Muungano Kata ya Lundi, Rosina Pascal ambaye ni mjasiriamali wa kutengeneza mafuta ya mawese kwa njia ya kuchemsha na kutwanga kwenye kinu kabla ya kukamua mafuta hayo.  <topic>: kitaifa 